Die Gereformeerde kerk Akasia is ’n gemeente van die Gereformeerde Kerk in die noorde van Pretoria. Die gemeente het op 2 April 1978 van die Gereformeerde kerk Pretoria-Noord afgestig met 280 belydende en 172 dooplidmate, wat in 14 wyke ingedeel is. In Mei die volgende jaar het die gemeente Winternest-landbouhoewe nr. 19 teen R20 000 aangekoop en die volgende maand is ’n boufondskommissie benoem. Op 12 Augustus het hulle besluit om ’n kerk op te rig. Die argitek was Renier Roos en Louis Coetzee die siviele ingenieur. Op ’n gemeentevergadering in Januarie die volgende jaar is die koste van die fondasie tesame met die aangekoopte materiaal, soos stene, sand, klip en sement, van R19 000 aan die lidmate meegedeel. Tydens ’n gemeentegeleentheid op 28 Maart 1981 het die voorsitter van die boukommissie die lidmate ingelig die totale boukoste sou R144 525 beloop. Ds. Jannie van der Walt het die nuwe kerk se gedenksteen tydens ’n seremonie op Saterdag 26 April 1980 gelê en op 15 Augustus 1981 kon die gemeente saamkom vir die ingebruikneming. By dié geleentheid het prof. P.W. Buys die erediens gelei en gepreek na aanleiding van Eks.